รูดปุ๊บร้านค้ารับเงินใน1วัน
เฟิร์สช้อยส์ลงทุนปรับระบบเครื่องรับบัตรลุยติดตั้งให้ร้านค้าเชื่อปีนี้สินเชื่อพุ่ง
8 พ.ค. 2556

เฟิร์สช้อยส์ลงทุนปรับระบบเครื่องรับบัตรลุยติดตั้งให้ร้านค้าเชื่อปีนี้สินเชื่อพุ่ง
เฟิร์สช้อยส์ ทุ่ม 10 ล้านบาท ลงทุนปรับระบบอิเล็กทรอนิกส์บนสลิป ช่วยร้านค้าได้เงินภายใน 1 วัน
น.ส.ณญาณี เผือกขำ ผู้ช่วยกรรมการผู้จัดการใหญ่ ธุรกิจสินเชื่อส่วนบุคคลและสินเชื่อผ่อนชำระ บริษัท อยุธยา แคปปิตอล เซอร์วิสเซส ผู้ให้บริการกรุงศรีเฟิร์สช้อยส์ เปิดเผยว่า บริษัทได้นำเครื่อง Electronic Receipt Management หรือ ERM ซึ่งเป็นเครื่องเซ็นลายเซ็นอิเล็ก ทรอนิกส์สำหรับลูกค้าที่ใช้บัตรเครดิตมาติดกับเครื่องรูดบัตรเครดิต (EDC) เมื่อลูกค้าเซ็นลายเซ็นบนเครื่อง ERM ร้านค้าก็จะเก็บลายเซ็นอิเล็กทรอนิกส์แทนการเก็บสลิปกระดาษ ขณะที่ลูกค้าก็จะได้สลิปกระดาษเหมือนเดิม
น.ส.ณญาณี กล่าวว่า ข้อดีของเครื่องนี้จะช่วยเรื่องการบริหารจัดการของร้านค้า และส่งต่อข้อมูลมายังธนาคารได้เร็วขึ้นภายใน 1 วันทำการธนาคาร สามารถโอนค่าสินค้าให้กับร้านค้าได้ทันที จากเดิมร้านค้าผู้รับบัตรจะได้เงินจากธนาคารประมาณ 7 วัน หากเป็นสินค้าผ่อนชำระ
“สิ่งสำคัญสุดคือ การเก็บเอกสาร นั่นคือสลิปของฝั่งร้านค้าที่ต้องส่งมาให้เฟิร์สช้อยส์ ถ้าทำหายร้านค้าก็ไม่ได้เงิน เป็นการช่วยร้านค้าซึ่งเป็นพันธมิตรของธนาคาร สิ่งเหล่านี้จะคืนทุนให้กับเฟิร์สช้อยส์ในอนาคต และช่วยลดต้นทุนกระดาษที่มีต้นทุน 1015% ของค่าใช้จ่าย” น.ส.ณญาณี กล่าว
น.ส.ณญาณี กล่าวว่า บริษัทใช้เงินลงทุนติดตั้งระบบ และเครื่อง ERM ประมาณ 10 ล้านบาท โดยจะเริ่มติดตั้งร้านค้าขนาดใหญ่ก่อน 1,000 เครื่อง จากปัจจุบันมีตัวแทนร้านค้ากับเฟิร์สช้อยส์ 1 หมื่นราย โดยปีนี้ตั้งเป้าหมายเพิ่มเป็น 1.3 หมื่นราย
ขณะเดียวกันบริษัทได้ลงทุนระบบเพื่อให้การสมัครสินเชื่อรวดเร็วรู้ผลทันทีภายใน 1 วัน ผ่านสาขาธนาคารกรุงศรีอยุธยา โดยบริษัทยังคงเกณฑ์รายได้ผู้สมัครสินเชื่อส่วนบุคคลไว้ที่ 8,000 บาท เนื่องจากสามารถคุมคุณภาพสินเชื่อได้ โดยปัจจุบันหนี้เสีย (เอ็นพีแอล) อยู่ที่ 23%
ทั้งนี้ ลูกค้าของบริษัทที่มีรายได้ 8,000-1 หมื่นบาท มีสัดส่วน 20% รายได้ 13 หมื่นบาท สัดส่วน 67% ที่เหลือรายได้มากกว่า 3 หมื่นบาทขึ้นไป
น.ส.ณญาณี กล่าวว่า คาดว่าการปล่อยสินเชื่อไตรมาส 2 ปีนี้จะเติบโตได้มาก เพราะเป็นช่วงเปิดเทอม ขณะที่การปล่อยสินเชื่อใหม่ในไตรมาสแรกอยู่ที่ 9,900 ล้านบาท คิดเป็นการปล่อยสินเชื่อใหม่ 7.6 หมื่นบัญชี มีสินเชื่อคงค้างอยู่ 2.75 หมื่นล้านบาท ในสิ้นปีนี้คาดว่าสินเชื่อคงค้างจะอยู่ที่ 2.8 หมื่นล้านบาท และจะได้ลูกค้าใหม่ 3.5 แสนบัญชี